CELEX: C2006/310/46
Language: sl
Date: 2006-12-16 00:00:00
Title: Zadeva T-295/06: Tožba, vložena 19. oktobra 2006 — Base proti Komisiji

16.12.2006   
            
            
               SL
            
            
               Uradni list Evropske unije
            
            
               C 310/24
            
         Tožba, vložena 19. oktobra 2006 — Base proti Komisiji
   (Zadeva T-295/06)
   (2006/C 310/46)
   Jezik postopka: francoščina
   Stranki
   
      Tožeča stranka: BASE NV (Bruselj, Belgija) (zastopniki: A. Verheyden, Y. Desmedt in F. Bimont, avocats)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               ugotovi naj se, da je Komisija s tem, da protipravno ni sprožila postopka podrobne preiskve glede osnutka normativnih ukrepov, ki jih je sporočil Institut Belge des Services Postaux (IBPT), kršila postopkovna pravila iz člena 7(4) okvirne direktive (1);
            
         
               —
            
            
               ugotovi naj se, da je Komisija s tem, da je zmotno menila, da ima BASE pomembno tržno moč (PTM) na trgu za zaključevanje govornega klica v svojem lastnem posameznem mobilnem omrežju v Belgiji, storila več očitnih napak pri presoji analize osnutka ukrepov, o katerem jo je obvestil IBPT;
            
         
               —
            
            
               ugotovi naj se, da je Komisija s tem, da je protipravno odobrila ukrepe, ki jih je predlagal IBPT, pri čemer je bila uvedba vsakega izmed teh ukrepov očitno nesorazmerna in prekomerna, kršila splošna načela in temeljne cilje iz Novega regulativnega okvira. Komisija je s tem, da je zahtevala uporabo kratkoročnih simetričnih cen zaključevanja klicev, ne da bi ocenila dejanskih posledic te simetrije na BASE, ki je tretji udeleženec na trgu, kršila zlasti splošna načela in temeljne cilje iz Novega regulativnega okvira;
            
         
               —
            
            
               glede na zgoraj navedene razloge, naj se odločba Komisije v celoti razglasi za nično;
            
         
               —
            
            
               Komisiji naj se naloži plačilo stroškov.
            
         Tožbeni razlogi in bistvene trditve
   Komisija je z izpodbijano odločbo z dne 4. avgusta 2006 (zadeva BE/2006/0433) na koncu prve stopnje preiskave, določene v členu 7(3) Direktive 2002/21/ES, odobrila osnutek sklepa, o katerem jo je belgijski nacionalni regulativni organ, IBPT, obvestil 7. julija 2006, ki se nanaša na trg na debelo za zaključevanje klicev v posameznih mobilnih omrežjih v Belgiji in v skladu s katerim je IBPT začasno odločil, da vsakega izmed treh operaterjev mobilnega omrežja v Belgiji, med njimi tudi tožečo stranko, opredeli za operaterja, ki izvaja pomembno tržno moč na trgu na debelo za zaključevanje govornih klicev v posameznih mobilnih omrežjih in da jim na tej podlagi naloži določene obveznosti. Osnutek sklepa, ki ga je sporočil IBPT, je vseboval tudi odločitev o vzpostavitvi mehanizma „glide path“, ki se nanaša na postopno nižanje ravni cen zaključevanja klicev belgijskih mobilnih operaterjev do leta 2008.
   Tožeča stranka v utemeljitev svoje ničnostne tožbe navaja tri tožbene razloge.
   Tožeča stranka s prvim tožbenim razlogom Komisiji očita, da je s tem, da ni sprožila podrobnega postopka preiskave v skladu s členom 7(4) Direktive 2002/21/ES, kršila postopkovna pravila o posvetovanju, določena v členu 7 iste direktive, medtem ko po mnenju tožeče stranke osnutek ukrepov, ki jih je sporočil IBPT z napotitvijo na dokaze in razloge, vsebovane v prijavni dokumentaciji, ne bi mogel upravičiti opredelitve tožeče stranke za operaterja, ki izvaja pomembno moč na trgu na debelo za zaključevanje klicev v belgijskem mobilnem omrežju.
   Tožeča stranka v okviru drugega tožbenega razloga navaja več očitnih napak pri presoji, ki naj bi jih storila Komisija v okviru presoje pomembne moči tožeče stranke na trgu za zaključevanje govornih klicev v Belgiji, kot jo je opisal belgijski nacionalni organ.
   Tožeča stranka v okviru tretjega tožbenega razloga zatrjuje, da je Komisija v okviru presoje glede utemeljenosti in ustreznosti ukrepov, ki jih je predlagal IBPT, kršila načela in cilje novega regulativnega okvira na področju elektronskih komunikacij. Tožeča stranka še zlasti trdi, da naj bi bilo dejstvo, da je Komisija uporabo simetričnih cen zaključevanja povzdignila v postulat, v očitnem nasprotju z načeloma sorazmernosti in prepovedi diskriminacije, ker naj Komisija ne bi v zadostni meri upoštevala položaja tožeče stranke in obstoječih objektivnih razlik med njo in drugimi mobilnimi operaterji. Poleg tega tožeča stranka trdi, da naj bi tarifna ureditev, ki jo je odobrila Komisija, pomenila prekoračitev pooblastil, pri čemer naj bi kršila člen 2 Direktive 2002/77/ES (2).
   
      (1)  Direktiva Evropskega parlamenta in Sveta 2002/21/ES z dne 7. marca 2002 o skupnem regulativnem okviru za elektronska komunikacijska omrežja in storitve (okvirna direktiva), (UL 2002 L 108, str. 33).
   
      (2)  Direktiva Komisije 2002/77/ES z dne 16. septembra 2002 o konkurenci na trgih za elektronska komunikacijska omrežja in storitve, (UL 2002 L 249, str. 21).